Rikunarita-ORG/Wikinium huggingface dataset:
# First-person shooter

Záber z FPS hry *S.T.A.L.K.E.R.: Shadow of Chernobyl* (2007)
**First-person shooter** (skratka **FPS**; v preklade z angl.: strieľačka z pohľadu prvej osoby) je žáner akčných počítačových hier odohrávajúcich sa z vlastného pohľadu hráčom ovládanej postavy, teda (najmä) protagonistu. Tento termín sa používa aj na odlíšenie od akčných hier zobrazovaných z pohľadu tretej osoby (tzv. Third-person shooter – *strieľačka z pohľadu tretej osoby*).

CZ/SK komunita počítačových hráčov používa už zastaraný výraz „*doomovka*“. Označenie „*doom klon*“ potom malo celosvetový význam (obe výrazy odkazujú na legendárnu počítačovú hru Doom z roku 1993).

## Príklady hier

* herná séria Far Cry
* Wolfenstein 3D
* Blood
* Half Life 2
* herná séria Quake
* herná séria Unreal
* herná séria Half-Life
* herná séria Dark Forces
* herná séria Call of Duty
* herná séria Battlefield
* Team Fortress 2
* FPScore
* F.E.A.R.
* Duke Nukem 3D
* War Rock
* Counter-Strike

## Referencie

* „first-person shooter“, *The Collins English Dictionary*, London: HarperCollins Publishers, c2014,  dost. 2014-10-18
# Hra viacerých hráčov

**Hra viacerých hráčov**, alebo **multiplayer**, je herný termín prevzatý z angličtiny označujúci režim hrania videohry viacerými hráčmi. Opakom multiplayeru je singleplayer.

## Druhy multiplayeru

Existujú rôzne druhy multiplayerových hier:

* Hry, ktoré majú aj singleplayerovú časť (kampaň, príbeh) a multiplayer je dodaný ako možnosť navyše. Tu patria napríklad stratégie ako Age of Empires a Warcraft, ale aj akčné hry ako Doom, Half-Life alebo Call of Duty.
* Hry, ktoré sú vytvorené primárne pre hranie cez internet alebo LAN (prepojenie viacerých počítačov v miestnosti). No aj tak ich je možné hrať aj na jednom počítači bez pripojenia k sieti. Tu patria hry ako Unreal Tournament, Trackmania Nations Forever alebo Battlefield.
* Hry hrateľné iba cez internet alebo LAN. Neobsahujú singleplayerý mód. Hrá sa väčšinou na serveroch kde sú tisícky až milióny hráčov. Patrí sem predovšetkým MMORPG žáner ako je World of Warcraft, Lineage, Star Wars: Galaxies a iné.
* Hry, ktoré môže viacero hráčov hrať na jednom počítači, buď v tzv. *splitscreen* režime, ak ide o súčasnú hru na jednej obrazovke, alebo napríklad v rôznych ťahových hrách, pri ktorých sa hráči pri počítači postupne striedajú.

## Herné servery a siete

Akčné hry ako Doom alebo Half-Life sa hrajú na tzv. dedikovaných serveroch. Tento server je určený pre koordináciu pohybu a chovanie hráča. Stará sa o mapu, na ktorej sa práve hrá, prípadne ju po skončení hry / kola vymení za inú (na niektorých serveroch je možné hlasovať pre mapu.)

Strategické hry oproti akčným hrám ponúkajú hranie cez tzv. herné siete. Najväčší z nich je Battle.net, ale existujú aj ďalšie siete ako GameSpy, WormNet, BlueByte Game Channel. Herné siete sú založené na peer-to-peer architektúre. Klient sa najskôr pripojí k serveru a tu do hernej miestnosti, kde môže chatovať s ostatnými hráčmi. Odtiaľ tiež môže zakladať hry, prípadne listovať zoznamom už založených hier a pripájať sa k nim. Tu sa funkcia servera obvykle končí – ak sú klienti prepojení, všetky ďalšie dáta (pozícia hráčov a ich jednotiek, chat v hre) sa rozosielajú priamo medzi nimi.

## Zdroj

*Tento článok je čiastočný alebo úplný preklad článku Hra o více hráčích na českej Wikipédii (číslo revízie nebolo určené).*
# Steam (program)

|  |
| --- |
| Steam |
|  |
| Základné informácie |
| Vývojár | Valve Corporation |
| Uvedenie | 12. september 2003 |
| Posledná stabilná verzia | API v021, Package: 1709846872 (7. marec 2024) |
| Operačný systém | Windows, Mac OS X a Linux |
| Lokalizácia | 29 jazykov |
| Stav vývoja | aktívny |
| Licencia | Proprietárny softvér / Freeware |
| Ďalšie odkazy |
| Webová stránka | www.steampowered.com |
|

---

 Pozri aj Informačný portál |

**Steam** je služba poskytujúca digitálnu distribúciu a predaj videohier vyvinutá spoločnosťou Valve Corporation. Bol spustený ako softvérový klient v septembri 2003, aby automaticky poskytoval aktualizácie hier od Valve. Koncom roka 2005 sa rozšíril na distribúciu titulov tretích strán. Steam ponúka rôzne funkcie, ako napríklad herné servery s ochranou Valve Anti-Cheat (VAC), komunitné fóra, streamovania hier a ďalšie. Funkcie klienta Steam zahŕňajú automatizáciu aktualizácií, cloudové úložisko a komunitné funkcie, ako sú priame správy, funkcia prekrytia v hre a virtuálny zberateľský trh.

Steamworks, voľne dostupné aplikačné programovacie rozhranie (API) vydané v roku 2008, používajú vývojári na integráciu funkcií Steamu vrátane správy digitálnych práv (DRM) do svojich herných titulov. Mnoho herných vydavateľov začalo v tom roku distribuovať svoje tituly cez Steam. Steam, pôvodne vyvinutý pre operačné systémy Microsoft Windows, bol vydaný pre macOS v roku 2010 a Linux v roku 2012. Mobilná aplikácia s prístupom k online funkciám bola prvýkrát vydaná pre iOS a Android v roku 2012. Obchod platformy ponúka aj ďalší obsah ako aplikačný software, herný hardvér Steam Deck a virtuálnu realitu Valve Index. Službu využíva veľké množstvo herných vydavateľov. Patria medzi nich napríklad Activision, Electronic Arts, Rockstar Games, Sega, 2K Games, Bethesda Softworks, Xbox Game Studios a mnohí ďalší.

Do roku 2021 mala služba viac ako 132 miliónov aktívnych používateľov mesačne a viac ako 34 000 hier. V januári 2023 prekročil Steam hranicu 33 000 000 aktívnych používateľov v jednom momente.

## Komunita služby Steam

11. septembra 2007 bola spustená stránka (*steamcommunity.com*), ktorá umožnila používateľom medzi sebou komunikovať rôznymi spôsobmi. Každý používateľ tu má vlastnú stránku (profil), ktorá zobrazuje jeho priateľov, skupiny, knižnicu hier vrátane achievementov, zoznam prianí a ďalšie sociálne funkcie. Používatelia sa môžu rozhodnúť, že tieto informácie ponechajú ako súkromné.

## Servery

Steam prevádzkuje svoje servery na 34 miestach po celom svete, z nich sa 9 nachádza v Európe a to konkrétne v mestách:

* Amsterdam
* Frankfurt
* Helsinki
* Londýn
* Madrid
* Paríž
* Štokholm
* Viedeň
* Varšava

## Referencie

## Iné projekty

Commons* Commons ponúka multimediálne súbory na tému **Steam (program)**

## Externé odkazy

* Steam
* Steam Komunita
* Valve